Előterjesztés

a Közgyűlés részére

Tisztelt Közgyűlés!

Budapest Főváros Közgyűlése a 299/2010.(III.10.) számú határozatában döntött a Kornis Klára Gyermekotthon igazgatói álláspályázatának kiírásáról, mert a korábbi igazgató egészségügyi okokból – saját kérésere – felmentésre került.

A közalkalmazottak jogállásáról szóló 1992. évi XXXIII. törvény (a továbbiakban: Kjt.) 20/A. § (4) bekezdésének értelmében a pályázati felhívást közzé kell tenni a Kormányzati Személyügyi Szolgáltató és Közigazgatási Képzési Központ (a továbbiakban: KSZK) internetes oldalán, a helyben szokásos módon, valamint a végrehajtási jogszabályban előírt hivatalos lapokban. A pályázati felhívások a KSZK honlapján, az Oktatási Közlöny 2010. évi 12. számában, a Szociális Közlöny 2010. évi 4. számában megjelentek, valamint kifüggesztésre kerültek a Főpolgármesteri Hivatal Ügyfélszolgálati Irodájában.

A pályázatok benyújtási határideje 2010. május 14-én járt le.

A meghirdetett Kornis Klára Gyermekotthon alapfeladata:

* 10-17 éves ideiglenes hatállyal elhelyezett, illetve átmeneti vagy tartós nevelésbe vett kiskorúak speciális gyermekotthoni ellátása, gyámságuk biztosítása,
* szakértői bizottság véleménye alapján disszociális tüneteket mutató és pszichoaktív szerekkel küzdő ideiglenes hatállyal elhelyezett, illetve átmeneti vagy tartós nevelésbe vett gyermekek számára speciális ellátás biztosítása.
* Az intézmény a nagykorúvá vált fiatal felnőttek utógondozását is ellátja.

A kiírt pályázati határidőre hat fő küldött be pályázatot, az alábbiak szerint:

* Bálint Gergely külső pályázó,
* Herczeg Krisztián külső pályázó,
* Major Zsolt Balázs külső pályázó,
* Meliska Zoltán külső pályázó,
* Rozgonyi Attila külső pályázó,
* Szikulai Andrea külső pályázó.

Bálint Gergely határidőben benyújtott pályázati iratanyaga csak a pályázat mellékleteit tartalmazta, maga a pályázat a benyújtási határidőt követő napon postán feladott küldeményben érkezett meg a Főpolgármesteri Hivatalba. A pályázók személyes meghallgatására a Fővárosi Közgyűlés által létrehozott bizottság úgy döntött, hogy Bálint Gergely 2010. május 15-én, a benyújtási határidő másnapján feladott kiegészítő pályázati iratanyagát hiánypótlásnak tekinti, és azt egyesítve a május 14-én, határidőben feladott iratanyaggal, a pályázatot elfogadja és értékeli, illetve a pályázót személyes meghallgatásra bocsátja.

A Főpolgármesteri Hivatal illetékes szakmai ügyosztálya döntés előkészítő feladatkörében megállapította, hogy a benyújtott pályázatok mindegyike megfelel a pályázati kiírás feltételeinek. A pályázók rendelkeznek az előírt képesítéssel és szakmai gyakorlattal, továbbá a pályázatok tartalmazzák a kötelezően előírt mellékleteket. A pályázati kiírásnak való megfelelésről készített kimutatást – amely tartalmazza a pályázók képesítését, iskolai végzettségét, szakmai- és vezető gyakorlatát, illetve a kiírásnak való megfelelésre vonatkozó megállapítást – a jelen előterjesztés 1. számú melléklete tartalmazza. Ennek megfelelően valamennyi pályázó benyújtott pályamunkája értékelésre került és valamennyien részt vettek a személyes meghallgatáson.

A pályázatok véleményezése a közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról szóló 257/2000. (XII.26.) Korm. rendelet (a továbbiakban: Kjt. Vhr.) 1/A. § (9) bekezdésében foglaltak alapján a pályáztató nevében megtörtént. A pályázatokról készült írásbeli véleményeket 2. számú mellékletként csatoltuk az előterjesztéshez.

A pályázók – a Kjt. 20/A. § (6) bekezdésében foglalt előírásnak megfelelően – személyes meghallgatáson vettek részt a Fővárosi Közgyűlés 300/2010.(III.10.) számú határozatával létrehozott bizottság előtt. A pályázók 2010. június 2-án megtartott személyes meghallgatásáról jegyzőkönyv készült, amelyet a jelen előterjesztés 3. számú melléklete tartalmaz.

2010. június 21-én Major Zsolt Balázs pályázó a Főpolgármesteri Hivatal Gyermek- és Ifjúságvédelmi Ügyosztályán bejelentette, hogy a Kornis Klára Gyermekotthon igazgatói álláshelyére vonatkozó pályázatától visszalép, mert 2010. július 1-jétől más, kedvezőbb állásajánlatot kapott, amit elfogadott. Major Zsolt Balázs döntéséről a Gyermekvédelmi Ügyosztály vezetője tájékoztatta a személyes meghallgatást végző bizottság tagjait, akik ezt tudomásul vették és korábbi döntésüket ennek figyelembevételével módosították. Major Zsolt Balázs pályázatának értékelését és a személyes meghallgatás alapján róla kialakított bizottsági véleményt a jelen előterjesztés már nem tartalmazza, személyére vonatkozóan ezek a dokumentumok csak a mellékletekben szerepelnek.

**A bizottság pályázatokra vonatkozó összegzett véleménye és a kinevezésre vonatkozó javaslata a pályázatok és a pályázók személyes meghallgatása alapján:**

**Bálint Gergely** végzettségét tekintve szakvizsgázott szociálpolitikus, szocio- és művészetterapeuta, drámajáték vezető.

Az igazgatói pályázatának fókuszában a speciális gyermekotthonban elhelyezett növendékek egész napos, teljes elfoglaltságot biztosító, adekvát terápiákat magában foglaló foglalkoztatási programjára vonatkozó elképzelés áll, mely alapot adna az egyéni gondozási-nevelési tervekben megfogalmazott célok eredményes megvalósításához. Sajnos a pályázó nem tért ki a pályázatában olyan fontos témákra, mint a gyámság, vagy a nevelési felügyelet kérdésköre.

A pályázó koncepciója szerint a megpályázott intézményben a farmgazdálkodás lenne az általa megfogalmazott szakmai célok megvalósításának eszköze.

A bizottság véleménye szerint a pályázat középpontjában álló, farmgazdálkodásra vonatkozó elképzelés jelenlegi formájában nem megalapozott, nem megvalósítható. A gyermekotthoni működés egyéb területeit érintő terveket a pályázó nem dolgozta ki kellő részletességgel.

A meghallgatás során feltett kérdésekre adott válaszok nem győzték meg a bizottságot arról, hogy a pályázó szakmai alapokon nyugvó, az intézményben szükséges szervezetfejlesztést és a gondozottak speciális ellátását szakszerűen megoldó vezetői koncepcióval rendelkezne. Ezért a **bizottság Bálint Gergely kinevezését – egyhangú döntéssel – nem javasolta a kinevezési jogkör gyakorlójának.**

**Herczeg Krisztián –** aki általános szociális munkás, továbbá felnőttképzési és művelődési menedzser – pályázatánakszámos eleme szakmailag támogatható, ugyanakkor nem tér ki a gyermekotthon működésének több fontos területére. Nem tárgyalja, hogy a nevelőtestület jelenleg mennyiben felel meg a vezetői elvárásoknak, illetve milyen humánpolitikai intézkedések megtételét tartja szükségesnek. Nem ismerteti elképzeléseit a gondozottak körében jellemző súlyos problémák – például engedély nélküli távollétek, droghasználat, prostitúció – kezelésére, bár ezekkel kapcsolatban pártfogó felügyelői munkája során bizonyára sokrétű tapasztalatokat szerzett.

A pályázó meghallgatása során a bizottság meggyőződhetett arról, hogy a pályázó a vezetői munkakör betöltésére igen motivált. Hangsúlyosan kiemelte az általa fontosnak tartott vezetői kompetenciákat, amelyekkel megítélése szerint rendelkezik.

A bizottság megítélése szerint Herczeg Krisztián esetében hiányzik a speciális szükségletű lányok nevelésére vonatkozó szakmai ismeret és pedagógiai tapasztalat, ami a speciális ellátást biztosító intézmény eredményes működtetése szempontjából elengedhetetlen követelmény. **Pályázata és a meghallgatáson nyújtott teljesítménye nem bizonyította, hogy eddigi szakmai tapasztalatai alapján képes a megpályázott speciális gyermekotthon intézményvezetői munkakörét első számú felelős vezetőként a fenntartó elvárásainak megfelelően ellátni. Ezért Herczeg Krisztián kinevezését a bizottság tagjai – egybehangzóan – nem javasolják a kinevezési jogkör gyakorlójának.**

**Meliska Zoltán** szociálpedagógus és közoktatási vezető képesítéssel rendelkezik. A pályázatábanbemutatott rövid helyzetelemzés általánosságokat tartalmaz, nem tárja fel a Kornis Klára speciális gyermekotthon jelenlegi működésében tapasztalható problémákat. Ennek megfelelően a vezetői program jelentős részét is az általános alapelvek és értékek ismertetése alkotja, és nem tartalmaz megoldási alternatívákat a szervezet, a nevelőtestület működőképességének fejlesztésére, a növendékek súlyos problémáinak – például droghasználat, prostitúcióval való veszélyeztetettség – kezelésére. A speciális gyermekotthonon belül tervezett anyás csoport ötlete – bár valós problémát vet fel – szakmailag nem támogatható.

A pályázó a személyes meghallgatása során a speciális ellátást igénylő lányok személyiség problémáinak megoldására vonatkozóan felvetett kérdésekre válaszolva azt fejtette ki, hogy a probléma megoldása a megfelelő intézményi program kínálat lehet, mert ezzel csökkenthető az ingerkeresési folyamat. Emellett hangsúlyozta az elfogadó magatartás fontosságát a szakellátók részéről.

Meliska Zoltán – annak ellenére, hogy jelenleg is a fővárosi szakellátás intézmény rendszerében dolgozik csoportvezető nevelőként – **sem vezetői pályázatában, sem személyes meghallgatása során nem mutatott be olyan vezetői koncepciót, amely a fenntartó számára elfogadható lenne a Kornis Klára Gyermekotthonban jelenleg élő speciális nevelési igényű lányok személyiség problémáinak kezelésére. Mindezek alapján a bizottság tagjai egybehangzóan úgy döntöttek, hogy nem támogatják Meliska Zoltán intézményvezetői kinevezését.**

**Szikulai Andrea** pedagógus és szociológus képesítéssel rendelkező pályázó. Kitűzött célja a speciális gyermekotthon hatékony működtetése és a magas szintű szakmai munka biztosítása. Fejlesztési elképzeléseit tankönyvszerűen foglalja össze. A pályázat színvonalas elméleti munka, a vonatkozó tudományterületek legújabb eredményeinek ismeretéről tanúskodik. Kevésbé kidolgozott ugyanakkor a pályázatban a leírt elmélet gyakorlati megvalósíthatóságának módja – különös tekintettel a speciális gyermekotthonban ellátott fiatalok és környezetük sajátosságaira.

Az elméleti szinten bemutatott szakmai koncepció gyakorlati megvalósítására vonatkozóan a pályázó sem benyújtott pályázatában, sem a meghallgatása során nem fejtette ki konkrét elképzeléseit. Bár elmondása szerint hatékonyság vizsgálatot kívánna végezni a megpályázott intézményben, a meghallgatás során feltett kérdésre nem tudta meghatározni, mi a speciális gyermekotthonban a hatékonyság mutatója. **A bizottság tagjai egyhangúlag úgy ítélték meg, hogy a pályázónak a speciális gyermekotthonban szükséges gyakorlati munkával kapcsolatos elképzelései nem jelennek meg markánsan a pályázatban és erre nézve a személyes meghallgatáson nyújtott szereplése sem volt meggyőző. Ezért vezetői kinevezését – egybehangzóan – nem javasolták a kinevezési jogkört gyakorló Fővárosi Közgyűlésnek.**

A bizottság értékelése szerint az egyik legjobb, koncepciózus pályázatot **Rozgonyi Attila** nyújtotta be**.** A pályázó szakmai koncepciója a Kornis Klára Gyermekotthon és a Kaffka Margit Gyermekotthon szakmai összevonására épül, egyfajta átjárást biztosítva a gondozottaknak. Tapasztalat szerint a speciális gyermekotthonban töltött időszakot követően a fiatalok – kiskorúként, vagy utógondozói ellátottként – jellemzően nem térnek vissza eredeti gondozási helyükre, új intézménybe kerülnek. A váltás ismételt traumát okozhat, elbizonytalaníthat, labilissá tehet, fennáll a visszaesés veszélye. Egyebek mellett ennek a helyzetnek az elkerülésére dolgozott ki a pályázó egy koncepciót a Kornis Klára és a Kaffka Margit Gyermekotthon összevonására. A két intézmény összevonására vonatkozó koncepció hosszú távon szakmailag támogatható, azonban a kinevezéssel egyidejűleg nincs realitása.

Rozgonyi Attila pályázata valós helyzetértékelésen alapul, figyelembe veszi a Kornis Gyermekotthon jelenlegi állapotát, és részletesen elemzi az ellátandó gyermekek élethelyzetét. A növendékek sajátosságaihoz igazodva olyan pedagógiai módszereket – reziliencia elmélet, zseton rendszer, csoportban nevelés – és eszközöket – házirend, együttműködési szintek rendszere, értékelő csoportgyűlés – mutat be, melyek megítélése szerint alkalmasak az inadaptációs folyamat megállítására és megfordítására, és amelyek egyesítik az intézményi nevelés és a személyre szóló gondoskodás igényét.

A pályázó a gyermekotthon kiemelt feladatának tekinti az iskoláztatás, a tanulmányi előmenetel biztosítását. A speciális nevelési igényű gondozottak a tankötelezettségnek külső iskolák egyéni tanrend szerint haladó magántanulóiként tennének eleget, emellett szervezett formában kreatív fejlesztő foglalkozásokon vennének részt.

Az esetkezelési feladatok között tárgyalja a pályázó a folyamatos szökés, a szerhasználat, a bűncselekmények problémáit, a prostituálódás veszélyeit. Megjegyezzük, hogy a növendékek ismétlődő, illetve tartós engedély nélküli távolléte jelentős probléma a Kornis Gyermekotthonban és a pályázó által jelenleg igazgatott Kaffka Margit Gyermekotthonban is. A pályamunka a szökések kezelésével kapcsolatban több szakmailag támogatható elemet tartalmaz.

**A bizottságnak a meghallgatáson résztvevő tagjai egybehangzóan úgy nyilatkoztak, hogy – a pályázó reális helyzetelemzésen alapuló, átgondolt, szakmailag megalapozott vezetői elképzelései, gyakorlatorientált, az intézmény jelenlegi szakmai problémáira megoldást kínáló vezetői koncepciója, valamint a speciális szükségletű lányok nevelése terén szerzett korábbi gyakorlati tapasztalatainak figyelembevétele alapján – Rozgonyi Attila kinevezését támogatják és javasolják a kinevezési jogkört gyakorló Fővárosi Közgyűlésnek.**

Rozgonyi Attila hittanári és pszichopedagógia szakos tanári végzettséggel rendelkezik. Több mint egy évtizedes gyermekvédelmi tapasztalata van, dolgozott egyebek mellett a Rákospalotai Leánynevelő Intézetben nevelőként, a Kossuth Lajos Gyermekotthon és Általános Iskola speciális részlegén szakmai vezetőként. Egy évig a most megpályázott intézmény munkatársa is volt. Jelenleg a Kaffka Margit Gyermekotthon igazgatói feladatainak ellátása mellett szakmai segítőként működik a Kornis Klára Gyermekotthonban a megbízott igazgató mellett. A pályázati kiírásnak megfelel.

Tisztelt Fővárosi Közgyűlés!

A közalkalmazottak jogállásáról szóló 1992. évi XXXIII. törvény (a továbbiakban: Kjt.) 23.§ (1) bekezdésének értelmében, kinevezett és megbízott vezető állhat az intézmények élén. A 257/2000. (XII.26.) Korm. rendelet 3/A. § (3) bekezdése alapján a gyermekjóléti és gyermekvédelmi intézményekben a fenntartó önálló vezetői munkakörbe nevezi ki a gyermekotthon intézményvezetőjét.

A Fővárosi Önkormányzat fenntartásában működő költségvetési szervek vezetőinek kineve-zésével, megbízásával kapcsolatos hatáskört (ide értve a pályázat kiírásával kapcsolatos döntési jogosítványt is) a költségvetési szervek jogállásáról és gazdálkodásáról szóló 2008. évi CV. törvény 8. § (1) bekezdés c) pontja, valamint (2) bekezdés b) pontja alapján a Fővárosi Közgyűlés – mint az érintett költségvetési intézmény irányító szerve – gyakorolja.

Fentiek, valamint a pályázatok véleményezésében résztvevők egybehangzó véleménye és támogatása alapján javaslom a Tisztelt Fővárosi Közgyűlésnek, hogy munkáltatói jogkörében eljárva a Kjt. Vhr. 3/A. § (3) bekezdésében foglaltak alapján

önálló vezetői munkakörben

2010. szeptember 1-jei hatállyal

határozatlan időre

nevezze ki Rozgonyi Attilát

Budapest Főváros Önkormányzatának

Kornis Klára Gyermekotthona

intézményvezetői feladatának ellátására.

Kezdeményezem, hogy a Kornis Klára Gyermekotthon intézményvezetői álláshelyére történő kinevezésével egyidejűleg döntsön a Közgyűlés Rozgonyi Attilának Budapest Főváros Önkormányzatának Kaffka Margit Gyermekotthonában (1122 Budapest, Acsády Ignác u. 3.) jelenleg önálló vezetői munkakörben, határozatlan ideig fennálló intézményvezetői munkakörének áthelyezéssel történő megszüntetéséről.

Rozgonyi Attila illetményét a Kjt.66/A. § (1) bekezdése alapján,(felsőfokú 1. képzettségi osztály) figyelemmel a Kjt. 66. § (8) §-ában foglaltakra, a garantált illetménynél magasabb – munkáltatói döntésen alapuló – illetmény összegben, 350. 000 Ft-ban javaslom megállapítani, az alábbi részletezés szerint:

**Kjt. szerinti garantált illetmény: 240.000.- Ft**

a Kjt 66/A. § (1) bekezdése alapján

(felsőfokú 1. képzettségi osztály)

Garantált összegen felüli – munkáltatói döntésen alapuló –

illetményrész a Kjt. 66. § (8) bekezdése alapján 110.000.- Ft

**Illetmény összesen: 350.000.- Ft**

Javaslom továbbá, hogy a Rozgonyi Attila kinevezésével összefüggésben megüresedő Kaffka Margit Gyermekotthonban az intézményvezetői feladatok ellátása 2010. szeptember 1. napjának hatályával az új pályázat kiírásáig és a pályázati eljárás eredményes lezárásáig az intézmény Szervezeti és Működési Szabályzatában (a továbbiakban: SzMSz) meghatározott helyettesítési rendnek megfelelően történjen. Eszerint az intézményvezetői feladatokat az intézményvezető bármely okból történő akadályoztatása esetén – eredeti munkakörének ellátása mellett – Tunner Beáta igazgatóhelyettes látja el.

A pályázat teljes iratanyaga megtekinthető a Főpolgármesteri Hivatal Gyermek- és Ifjúságvédelmi Ügyosztálya 104. számú irodahelyiségében.

Kérem a Tisztelt Fővárosi Közgyűlést az előterjesztés megtárgyalására és a határozati javaslatok elfogadására.

Határozati javaslat

A Fővárosi Közgyűlés úgy dönt, hogy:

Budapest Főváros Önkormányzatának Kornis Klára Gyermekotthona (1042 Budapest, Árpád út 199.) magasabb vezetői (intézményvezetői) feladatainak ellátására a 299(2010. (III.10.) Főv. Kgy. határozat alapján kiírt pályázati felhívásra beérkezett mind a hat vezetői pályázatot elfogadja, mert azok a pályázati felhívásban kiírt feltételeknek megfelelnek.

határidő: azonnal

felelős: Dr. Demszky Gábor

2010. szeptember 1. napjának hatályával határozatlan időre önálló vezetői munkakörbe kinevezi Rozgonyi Attilát Budapest Főváros Önkormányzatának Kornis Klára Gyermekotthona (1042 Budapest, Árpád út 199.) magasabb vezetői, intézményvezetői feladatainak ellátására.

határidő: 2010.08.31.

felelős: Dr. Demszky Gábor

Munkáltatói jogkörében eljárva, figyelemmel arra, hogy Rozgonyi Attila megpályázta és elnyerte a Budapest Főváros Önkormányzatának Kornis Klára Gyermekotthona önálló vezetői munkakörbe történő kinevezését, a Kjt. 25. § (2) b) pontban és a 26. §-ban foglaltak szerint jóváhagyja és megköti Rozgonyi Attila végleges áthelyezéséről szóló megállapodást a 5. melléklet szerinti tartalommal. Megállapítja, hogy a Kjt. 25. § (2) b) pontjának megfelelően 2010. szeptember 1-jei hatállyal Rozgonyi Attila Budapest Főváros Önkormányzatának Kaffka Margit Gyermekotthona önálló vezetői munkakörben határozatlan időre fennálló kinevezése, egyben közalkalmazotti jogviszonya áthelyezéssel megszűnik.

határidő: 2010.08.31.

felelős: Dr. Demszky Gábor

Rozgonyi Attila kinevezéshez kapcsolódó illetményét a Kjt.66/A. § (1) bekezdése alapján,(felsőfokú 1. képzettségi osztály) figyelemmel a Kjt. 66. § (8) §-ában foglaltakra, a garantált illetménynél magasabb – munkáltatói döntésen alapuló – illetmény összegben, 350. 000 Ft-ban állapítja meg, az alábbi részletezés szerint:

**Kjt. szerinti garantált illetmény: 240.000.- Ft**

a Kjt 66/A. § (1) bekezdése alapján

(felsőfokú 1. képzettségi osztály)

Garantált összegen felüli – munkáltatói döntésen alapuló –

illetményrész a Kjt. 66. § (8) bekezdése alapján 110.000.- Ft

**Illetmény összesen: 350.000.- Ft**

határidő: 2010.08.31.

felelős: Dr. Demszky Gábor

Felkéri a Főpolgármestert, hogy gondoskodjon az 1-4. határozatokhoz kapcsolódó munkáltatói intézkedések megtételéről és kiadmányozza azokat.

határidő: 2010.08.31.

felelős: Dr. Demszky Gábor

Tudomásul veszi, hogy Budapest Főváros Önkormányzatának Kaffka Margit Gyermekotthonában (1122 Budapest, Acsády Ignác u. 3.) a jelenlegi igazgató áthelyezésének napjától új igazgató pályázat útján történő kinevezéséig az intézményvezetői feladatokat (eredeti munkakörének ellátása mellett) Tunner Beáta igazgatóhelyettes látja el az intézmény hatályos SzMSz-ében foglalt helyettesítési rend szerint.

határidő: 2010.08.31.

felelős: Dr. Demszky Gábor

Határozathozatal módja:

Az 1., 4-6. számú határozatok elfogadásához egyszerű szavazattöbbség, a 2-3. határozatok elfogadásához minősített szavazattöbbség szükséges.

Budapest, 2010. „ ” hó „ ” nap.

|  |
| --- |
|  |
| Dr. Demszky Gábor  főpolgármester |

|  |
| --- |
| Láttam: |
| Dr. Tiba Zsolt  főjegyző |

mellékletek:

1. Kimutatás a pályázók pályázati kiírásnak való megfeleléséről
2. Pályázatok írásbeli véleményezése
3. Jegyzőkönyv a pályázók személyes meghallgatásáról
4. A pályázók nyilatkozata
5. Megállapodás végleges áthelyezésről (közalkalmazotti jogviszoyban)